Sultan Muhammad Jamalul Alam II

Sultan Muhammad Jamalul Alam II ibni Sultan Hashim Jalilul Alam Aqamaddin; KCMG, CMG, ialah Sultan Brunei ke-26 dari 10 Mei 1906 hingga 11 September 1924. Sebelum menaiki takhta, baginda dikenali sebagai Muhammad Jamalul Alam.

 Menaiki takhta 
Menjelang masa baginda naik takhta ketika hanya berumur 17 tahun, United Kingdom telah menjadikan Brunei sebagai sebuah negeri naungan. Tidak lama kemudian, suatu perebutan kuasa antara baginda, penetap-penetap British, dan golongan bangsawan tercetus. Disebabkan itu, sebuah Majlis Mesyuarat Negeri yang terdiri daripada dua orang bangsawan ditubuhkan pada tahun 1907 untuk memerintah bagi pihak baginda sehingga tahun 1918. 

 Sumbangan 
Pada tahun 1906, Brunei mempunyai bendera negara sendiri. Pada tahun 1911, sistem pendidikan negaranya dikukuhkan dengan pembinaan sekolah-sekolah Melayu. Baginda juga menubuhkan pasukan Polis Brunei pada tahun 1921. Kemudian pada tahun 1922, rancangan pembangunan mula giat dijalankan. Baginda berpindah dari Istana Kampong Ayer ke Istana Majlis pada tahun itu. Kerja-kerja carigali minyak juga giat diusahakan pada zaman baginda.

Sewaktu pemerintahan baginda, wujud pelbagai kemudahan-kemudahan baharu seperti perkhidmatan elektrik, perkhidmatan pos dan perkhidmatan paip air disalurkan ke kawasan Bandar Brunei.

 Lawatan Prince of Wales ke Brunei 
Pada 10 Mei 1922, baginda Sultan Muhammad Jamalul 'Alam II telah menerima lawatan kehormat daripada His Royal Highness the Prince of Wales (kemudian King Edward VIII Raja Britain) dan rombongan ke Brunei. Ketika kapal yang membawa His Royal Highness dan rombongan sampai dan berlabuh di Pulau Muara Besar, His Royal Highness dan rombongan telah dialu-alukan oleh Tuan M.E. Sherwood selaku wakil Tuan Terutama Pesuruhjaya Tinggi British dan Tuan L.A. Allen, Residen British, dan dijunjung berangkat masuk ke Sungai Brunei dengan menaiki kapal S.I. McArthur. Pada masa kapal itu sampai di suatu tempat, His Royal Highness telah menerima tembakan penghormatan, dan seterusnya dibawa belayar berkeliling melawat Kampong Ayer. Setelah sampai dan merapat di Jetty Kastam, His Royal Highness disambut oleh baginda dan para Pembesar Diraja dengan penuh penghormatan dan kebesaran Adat Istiadat Diraja, lalu dibawa berangkat ke Lapau. Ketika di Lapau, His Royal Highness, dibawa oleh baginda Sultan bersama-sama bersemayam di atas Singgahsana, dihadiri oleh para pembesar Diraja dan jemputan kenamaan.

 Kehidupan peribadi 
Sepanjang hidup baginda, sebelum Sultan Muhammad Jamalul 'Alam II berpuspa, baginda telah mendirikan rumah tangga dengan Raja Isteri Pengiran Anak Siti Fatimah, Raja Buntar, Pengiran Isteri Tengah dan Kawang Buntar.

Hasil perkongsian hidup dengan isteri-isteri baginda, baginda dikurniakan enam orang putera dan empat orang puteri.

Mereka adalah:

 Pengiran Muda Bongsu: Diputerakan pada 18 November 1908 di Istana Majlis, Bandar Brunei. Lindung pada tahun 1910. Dimakamkan di Kubah Makam Diraja, Bandar Brunei.
 Pengiran Muda Besar Ahmad Tajuddin (putera dengan Raja Isteri Pengiran Anak Siti Fatimah): Diputerakan pada 22 Ogos 1913 di Istana Pekan, Bandar Brunei. Kemudian, dikenali sebagai Duli Yang Maha Mulia Sultan Sir Ahmad Tajuddin Akhazul Khairi Waddien. Mangkat pada 4 Jun 1950. Dimakamkan di Kubah Makam Diraja, Bandar Brunei.
 Pengiran Muda Anum (putera dengan Raja Isteri Pengiran Anak Siti Fatimah): Tidak diketahui tarikh keputeraan. Lindung pada bulan September 1924. Dimakamkan di Kubah Makam Diraja, Bandar Brunei.
 Pengiran Muda Laila Gambar (putera dengan Raja Isteri Pengiran Anak Siti Fatimah): Tidak diketahui tarikh keputeraan. Lindung pada bulan September 1924. Dimakamkan di Kubah Makam Diraja, Bandar Brunei.
 Pengiran Muda Tengah Omar Ali Saifuddien (putera dengan Raja Isteri Pengiran Anak Siti Fatimah): Diputerakan pada 23 September 1914 di Istana Kota, Kampong Sultan Lama, Bandar Brunei. Dikenali sebagai Duli Yang Maha Mulia Paduka Seri Maulana As-Sultan Sir Muda Omar Ali Saifuddien Sa'adul Khairi Waddien. Kemudian, dikenali sebagai Duli Yang Teramat Mulia Paduka Seri Begawan Sultan Haji Sir Muda Omar Ali Saifuddien Sa'adul Khairi Waddien. Mangkat pada 7 September 1986. Dimakamkan di Kubah Makam Diraja, Bandar Seri Begawan.
 Pengiran Anak Besar Bagol (putera dengan Kawang Buntar): Tidak diketahui tarikh keputeraan. Lindung sebelum 10 Mei 1945.
 Pengiran Anak Puteri Hajah Besar (puteri dengan Raja Isteri Pengiran Anak Siti Fatimah): Dilahirkan pada tahun 1902. Lindung pada 16 September 1993. Dimakamkan di Kubah Makam Diraja, Bandar Seri Begawan.
 Pengiran Anak Puteri Tengah (puteri dengan Raja Isteri Pengiran Anak Siti Fatimah): Dilahirkan pada tahun 1910. Lindung pada 24 Ogos 1969. Dimakamkan di Kubah Makam Diraja, Bandar Brunei.
 Pengiran Anak Puteri Damit (puteri dengan Raja Isteri Pengiran Anak Siti Fatimah): Dilahirkan pada tahun 1911. Tidak diketahui tarikh lindung.
 Pengiran Anak Puteri Hajah Tinggal (puteri dengan Pengiran Isteri Tengah): Tidak diketahui tarikh kelahiran dan tarikh lindung.

 Kemangkatan 
Pemerintahan baginda amat singkat. Penularan wabak penyakit malaria yang serius pada masa itu telah menyebabkan baginda mangkat pada 11 September 1924, pada umur 35 tahun, beserta 3 orang ahli keluarga baginda. Jenazah baginda disemadikan di Kubah Makam Diraja, Bandar Brunei, dan diganti oleh anakanda sulung baginda, Pengiran Muda Besar Ahmad Tajuddin. Berita kemangkatan baginda disifatkan satu kehilangan besar buat rakyat Brunei dan ahli-ahli residen British termasuk EF Pretty yang ada menyebutkan dalam laporan tahunan 1924 terhadap kehilangan baginda. Dalam laporan itu mengatakan bahawa baginda telah disahkan menghidap penyakit demam Malaria yang disahkan oleh Doktor Cleverton kepada isteri baginda serta anakanda-anakanda

 Anugerah 
:
 Companion of the Most Distinguished Order of St Michael and St George (CMG) (22.06.1914).
 Knight Commander of the Most Distinguished Order of St Michael and St George (KCMG) (05.06.1920).

Kategori:Kelahiran 1889
Kategori:Kematian 1924
Kategori: Sultan Brunei